820 de milioane de lei pentru panseluțe și parcuri în Sectorul 5 al Bucureștiului. Primarul Daniel Florea vrea un contract – record

Primăria Sectorului 5 din București, condusă de Daniel Florea (PSD), a scos la licitație un contract-cadru pe patru ani pentru amenajarea spațiilor verzi cu o valoare estimată între 10.5 milioane de lei (minim) și 820 de milioane de lei (maxim), potrivit unui anunț pe platforma electronică Sicap remarcat de organizația PLUS de sector.

Contractul-cadru este împărțit în trei loturi:

1. PARCURI ȘI SPAȚIU VERDE- LOCURI DE JOACĂ ȘI AGREMENT

2. PELUZE, SQUARURI, ALINIAMENTE

3. GRADINI BLOCURI

”Daniel Florea dă un ultim tun și se pregătește să atribuie clientelei sale politice peste 820 milioane lei pentru amenajarea spațiilor verzi din Sectorul 5”, arată PLUS Sectorul 5.

Data – limită pentru depunerea ofertelor este 8 noiembrie 2019.

Practic, dacă primăria acordă acest contract-cadru, viitorul primar al sectorului va fi obligat ca pe durata întregului său mandat să respecte prevederile negociate de Daniel Florea.

Foto: Daniel Florea (InquamPhotos / Octav Ganea)